Diari Oficial de la Generalitat Valenciana


Sumari del DOGV 3358, del 26-10-1998 (1998/8935)

ORDRE de 14 d'octubre de 1998, de la Conselleria de Sanitat, per la qual fixa criteris i estableix les normes que han de regular els procés d'eleccions a òrgans de representació del personal al servei de les institucions sanitàries dependents de la Conselleria de Sanitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3358

Data del DOGV
:   26-10-1998

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   1998/8935


Data del document
:   14-10-1998

Organisme emissor
:   Conselleria de Sanitat

Tipus de document
:   Ordre

ORDRE de 14 d'octubre de 1998, de la Conselleria de Sanitat, per la qual fixa criteris i estableix les normes que han de regular els procés d'eleccions a òrgans de representació del personal al servei de les institucions sanitàries dependents de la Conselleria de Sanitat. [1998/X8935]
  
La normativa atorga a les organitzacions sindicals la capacitat plena per a la convocatòria i el desenvolupament dels diferents processos electorals, i queda limitada la funció de l'Administració a proporcionar, observant una neutralitat absoluta en el procés, els mitjans materials i humans que en permeten el desenvolupament.
  
D'acord amb la Llei 9/1987, de 12 de juny, modificada per la Llei 18/1994, de 30 de juny, i vistos l'article 21 d'aquesta llei i l'article 1.5 del reglament d'eleccions aprovat pel Reial Decret 1.846/1994, de 9 de setembre, així com el Reial Decret Legislatiu 1/1995, de 24 de març, i el Reial Decret 1.844/1994, de 9 de setembre, que regulen les eleccions a òrgans de representació dels treballadors de l'empresa, resulta convenient que els òrgans competents en matèria de personal de la Generalitat Valenciana, en els seus àmbits de competències respectius, fixen els criteris i establisquen les normes per què s'han de regir les unitats administratives afectades pel procés d'eleccions sindicals.
  
En aquesta línia, i tenint en compte el model sanitari establit en l'Ordre de 27 de desembre de 1993, de la Conselleria de Sanitat i Consum, modificat per les de 22 de desembre de 1994 i de 26 de setembre de 1997, per la qual es delimita el Mapa Sanitari de la Comunitat Valenciana, resulta necessari assenyalar determinats criteris d'actuació sobre altres punts directament o indirectament relacionats amb el procés electoral, com ara el nomenament de coordinadors i representants de l'Administració, la votació per correu i la concessió de permisos a membres de les candidatures, components i representants de l'Administració de les meses electorals, interventors, i als electors en general.
  
L'article 47 de la Llei de la Funció Pública Valenciana, en relació amb l'article 8.6 del Decret 50/1989, de 18 d'abril, així com els diferents estatuts del personal al servei d'institucions sanitàries, preveuen la concessió de permisos per al compliment de deures de caràcter públic o personal.
  
Per això, i en l'exercici de les competències atribuïdes al conseller de Sanitat en l'article 5.d del Decret 33/1997, de 26 de febrer, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat,
  
ORDENE
  
Article 1. Elaboració dels censos d'estatutaris/funcionaris
  
Els diferents centres de gestió elaboraran el cens d'estatutaris/funcionaris de cada unitat electoral inclosa en el seu àmbit geogràfic i funcional abans de lliurar-los a la Mesa Electoral Coordinadora.
  
El contingut i les característiques dels censos d'estatutaris/funcionaris s'adaptaran a les instruccions que amb aquesta finalitat dictarà la Secretaria General en desplegament de les normes vigents en matèria d'eleccions sindicals.
  
Aquests censos indicaran, en l'encapçalament o en la caràtula, la unitat electoral de què es tracte i els centres de treball afectats.
  
Article 2. Composició de les meses electorals
  
La mesa electoral estarà constituïda pel president, que serà l'estatutari/funcionari de més antiguitat de la unitat electoral, d'acord amb el temps de serveis reconegut, i dos vocals, que seran els funcionaris de major i menor edat entre els inclosos en el cens corresponent. El de menor edat actuarà com a secretari. Es designarà suplents d'aquests els funcionaris que els seguisquen en l'ordre indicat d'antiguitat o d'edat.
  
Article 3. Lliurament dels censos i determinació del nombre i la distribució de les meses electorals
  
Els diferents centres de gestió lliuraran els censos d'estatutaris/funcionaris distribuïts per meses electorals a la Mesa Electoral Coordinadora. El nombre i la distribució de les meses electorals i els centres de treball adscrits a cada una han sigut pactats pels sindicats promotors dels procés electoral amb data 1 d'octubre de 1998.
  
L'elaboració dels censos haurà d'estar acabada abans de la data de constitució de les meses electorals per tal de constituir adequadament les meses parcials.
  
La mesa publicarà, amb les modificacions que considere oportunes, les llistes provisionals d'electors distribuïts per meses electorals.
  
Constituïdes les meses electorals segons el que disposen l'article 26.1 de la Llei 9/1987, de 12 de juny, i els articles 10 i 11 del Reglament d'Eleccions aprovat pel reial Decret 1.846/1994, de 9 de setembre, la Mesa Electoral Coordinadora assumirà les seues funcions per tal d'elaborar la llista d'electors definitiva d'acord amb el que disposen els articles 26.3 i 25.3.d de la Llei 9/1987.
  
La Mesa Electoral Coordinadora farà les seues funcions d'acord amb el que estableixen els articles 12, 14 i concordants del reglament aprovat pel Reial Decret 1.846/1994, de 9 de setembre.
  
Article 4. Votació per correu
  
S'aplicarà el procediment establit en l'article 19 del Reial Decret 1.846/1994, de 9 de setembre.
  
La Mesa Electoral Coordinadora serà l'encarregada de tramitar i recollir tots els vots per correu que es produïsquen en la unitat electoral. El dia de la votació, la Mesa Electoral Coordinadora enviarà urgentment i amb un mitjà de transport que en garantisca l'entrega més ràpida possible els vots per correu que corresponguen a cada una de les meses parcials de la seua unitat electoral, tant els que ja estiguen en el seu poder com els que puguen ser distribuïts pel servei de correus durant el mateix dia de la votació.
  
Article 5. Nomenament de coordinadors i representants de l'administració
  
Per tal d'assolir una coordinació i una homogeneïtat majors en els diferents sectors, els centres de gestió enviaran les còpies de la documentació electoral a la Direcció General de la Funció Pública a través de la Comissió Intersectorial de Coordinació Electoral per als quatre sectors (sanitari, docent, de justícia i de funció pública) creada amb aquesta finalitat. Els representants de l'administració podran adreçar consultes a aquesta comissió, el treball de secretaria de la qual el farà el Servei de Relacions Col·lectives i Condicions Laborals de la Direcció General de la Funció Pública.
  
Els representants de l'administració en totes les meses electorals que assistiran a les votacions i a l'escrutini vetlaran especialment pel compliment de l'obligació d'enviar una còpia de l'acta de l'escrutini a la comissió a què fa referència l'apartat anterior.
  
En l'àmbit de les unitats electorals del personal d'institucions sanitàries, el nomenament dels representants el faran els coordinadors d'àrea del procés sindical designats pel secretari general, i recaurà preferentment en els estatutaris/funcionaris que pertanyen a l'àrea de personal.
  
Article 6. Permisos a membres de candidatures, components i representants de l'Administració de meses electorals, interventors i als electors en general
  
Es concediran els permisos retribuïts esmentats a l'empara de l'article 47.c del Text Refós de la Llei de la Funció Pública Valenciana i l'article 8.6 del Decret 50/1989, de 19 d'abril (DOGV de 27.06.89) i dels diferents estatuts jurídics del personal al servei de les institucions sanitàries.
  
Seran beneficiaris d'aquests permisos, amb el règim que s'especifica, el personal que a continuació s'indica:
  
a. Concessió de permís de jornada completa a un representant per sindicat promotor de les eleccions i per província des de la seua data de constitució fins que acabe l'actuació de les meses amb la resolució de les eventuals reclamacions contra els resultats públics.
  
b. Un membre de cada candidatura, designat pel seu presentador, disposarà de permís retribuït de jornada completa des del dia de la proclamació de la candidatura esmentada fins el dia de la votació, ambdós inclosos.
  
c. Els components de les meses electorals i els representants de l'administració disposaran de permisos pel temps necessari per assistir a les reunions de la mesa electoral, inclosos els desplaçaments fora de la seua residència oficial que siguen necessaris, a causa dels quals percebran les dietes i despeses de viatges previstes en el Decret 24/1997, d'11 de febrer (DOGV núm. 2.931, de 17.02.97), en la quantia establida per la Conselleria d'Economia, Hisenda i Administració Pública per a l'exercici corresponent. A més, disposaran d'un permís retribuït de jornada completa el dia de la votació i durant la jornada de treball que s'inicie dins del dia immediatament posterior.
  
d. Els interventors gaudiran de permís retribuït durant tot el dia de la votació i durant la jornada de treball que s'inicie dins del dia immediatament posterior.
  
e. Els electors en general gaudiran de permís retribuït pel temps imprescindible per exercir el seu dret al vot segons les instruccions concretes del responsable de personal de cada una de les unitats administratives, que podrà exigir a l'elector un justificant del fet d'haver votat expedit per la mesa electoral, si és que està situada fora del seu centre de treball.
  
Article 7. Dotació de mitjans materials i personals
  
Per part de la Conselleria de Sanitat, segons la normativa vigent actualment, s'adoptaran les mesures oportunes per dotar les diferents meses electorals coordinadores dels mitjans personals i materials necessaris per al compliment de les funcions que recull aquesta ordre. De la mateixa manera, els òrgans directius dels centres on s'instal·len meses electorals prestaran la col·laboració necessària a fi d'assolir el desenvolupament normal del procés electoral.
  
DISPOSICIONS ADDICIONALS
  
Primera
  
En tot allò que no dispose aquesta ordre, hom s'atindrà al que regula en matèria d'eleccions sindicals el reglament aprovat pel Reial Decret 1.846/1994, de 9 de setembre.
  
Segona
  
Respecte als models oficials que s'usaran durant el procés electoral hom s'atindrà al que disposa l'annex de l'Ordre d'1 d'octubre de 1998 (DOGV núm. 3.345, de 6 d'octubre) de la Conselleria d'Economia, Hisenda i Administració Pública, que fixa criteris i estableix les normes que han de regular el procés d'eleccions a òrgans de representació del personal al servei de l'administració autonòmica de la Generalitat Valenciana.
  
Tercera
  
Pel que fa al procediment electoral del personal laboral d'institucions sanitàries, hom s'atindrà al que regulen en matèria d'eleccions a òrgans de representació dels treballadors de l'empresa el reglament aprovat pel Reial Decret 1.844/1994, de 9 de setembre, i la normativa laboral aplicable.
  
No obstant això, serà aplicable al personal esmentat el que regula l'article 6 de la present ordre pel no contravinga el que disposa l'autoritat laboral competent.
  
Quarta
  
Es faculta la Secretaria General de la Conselleria de Sanitat per dictar les resolucions i ordenar les mesures que en l'àmbit de les seues atribucions calguen per desplegar aquesta ordre.
  
DISPOSICIÓ FINAL
  
Aquesta ordre vigirà des de l'endemà de la publicació en el Diari Oficial de la Generalitat Valenciana.
  
València, 14 d'octubre de 1998
  
El conseller de Sanitat,